钦定古今图书集成/理学汇编/经籍典/第126卷 > 明焦氏笔乘 > 尚书古文
## 钦定古今图书集成/理学汇编/经籍典/第126卷 > 明焦氏笔乘 > 尚书古文

国子学正梅𬸦曰：“《尚书》惟今文四十二篇传自伏生
口诵者为真，古文十六篇出孔壁中者，尽汉儒伪作，
大抵依约诸经、《论》《孟》中语，并窃其字句而缘饰之。其
补《舜典》二十八字，则窃《易》中‘文明’、《诗》中‘温恭允塞’等
字成文。其作《大禹谟》‘后克艰厥后，臣克艰厥臣’等句，
则窃《论语》‘为君难、为臣不易’成文；‘惟精惟一，允执厥
中’”等句，则窃《论语》“允执其中”等语成文。征苗、誓师、赞
禹还师等，原无此事。舜分北三苗与窜三苗于三危，
已无烦师旅。伪作者徒见《舜典》有此文，遂模仿为誓，
召还“兵有苗格”诸语。《益稷赓歌》，亦窃孟子“手足腹心”
等句成文。其外《五子之歌》，窃孟子“忸怩”之语。《泰誓》三
篇，取语孟“百姓有过，在余一人，若崩厥角稽首”之语，
其外引《征仲虺之诰》《汤诰》《伊训》《太甲》咸有一德、《傅说》
《武成》诸篇，文多浅陋，必非商周之作。相传共王坏孔
子宅，欲以为宫而得之，不知竹简漆书，岂能支数百
年之久？壁间《丝竹八音》，是何人作？乃献书者之饰辞
也。梅作有成书，不知今尚流传否？聊记于此，以俟明
者。